RESOLUCIÓN do 22 de abril de 2026 pola que se recoñecen como forza maior, para os efectos da xestión e do pagamento das axudas da PAC das campañas 2025 e 2026, as zonas afectadas polos incendios forestais acaecidos no verán de 2025 en Galicia.
Fondo Galego de Garantía Agraria — III. Outras disposicións — 05/05/2026

O artigo 3 do Regulamento (UE) 2021/2116 do Parlamento Europeo e do Consello, do 2 de decembro de 2021, sobre o financiamento, a xestión e o seguimento da política agrícola común, e polo que se derroga o Regulamento (UE) nº 1306/2013, recoñece expresamente como causa de forza maior a catástrofe natural grave ou o fenómeno meteorolóxico grave que afecte seriamente as explotacións agrarias.
O artigo 3.19) do Real decreto 1048/2022, do 27 de decembro, sobre a aplicación, a partir de 2023, das intervencións en forma de pagamentos directos e o establecemento de requisitos comúns no marco do Plan estratéxico da política agrícola común, e a regulación da solicitude única do sistema integrado de xestión e control, define como causa de forza maior, na súa letra c), a catástrofe natural grave ou o fenómeno climatolóxico adverso asimilable a catástrofe natural que afecte seriamente as terras agrarias da explotación.
Pola súa banda, o artigo 4 do Real decreto 1047/2022, do 27 de decembro, polo que se regula o sistema de xestión e de control das intervencións do Plan estratéxico e outras axudas da política agrícola común, dispón que as autoridades competentes poderán recoñecer a existencia de forza maior ou circunstancias excepcionais, podendo considerar como gravemente afectada unha zona claramente delimitada cando concorran este tipo de situacións. Correspóndelle, pois, á autoridade competente valorar a concorrencia destas circunstancias cando acontecementos alleos á vontade das persoas beneficiarias impidan o cumprimento das obrigas derivadas das axudas da PAC.
Durante o verán de 2025 produciuse en Galicia unha vaga de incendios forestais de elevada intensidade que afectou distintas zonas do territorio, provocando danos significativos en superficies agrarias, particularmente en pastos, cultivos e explotacións apícolas, así como en infraestruturas rurais e recursos produtivos vinculados ao medio agrario.
Estes episodios tiveron unha incidencia relevante sobre as explotacións agrarias situadas nas zonas afectadas, comprometendo a actividade agraria e dificultando o cumprimento dos compromisos asumidos polas persoas beneficiarias de axudas no marco do Plan estratéxico da PAC.
Para estes efectos, e conforme os datos subministrados pola Dirección Xeral de Defensa do Monte, identificáronse os incendios forestais en situación operativa 1 e 2 acaecidos durante o verán de 2025, determinándose as zonas gravemente afectadas por estes, delimitadas conforme os seus perímetros, cuxa relación se recolle no anexo desta resolución, sen prexuízo da súa posible actualización.
A concorrencia destas circunstancias permite o recoñecemento de oficio da situación de forza maior para as explotacións situadas nas devanditas zonas afectadas, sen necesidade de comunicación individualizada previa por parte das persoas beneficiarias.
Así mesmo, dado que os incendios forestais xeran impactos significativos na actividade apícola debido á destrución directa de colmeas, á perda de flora melífera e á alteración do hábitat das abellas, resulta necesario evitar penalizacións derivadas de circunstancias alleas ao control das persoas beneficiarias, considerando como determinadas as colmeas solicitadas ata o máximo das comprometidas.
A Dirección do Fogga é, conforme o disposto no artigo 3.1 do Real decreto 1048/2022, do 27 de decembro, a autoridade competente na Comunidade Autónoma de Galicia para a xestión das axudas reguladas no dito real decreto.
A disposición derradeira primeira da Orde do 25 de febreiro de 2025 e da Orde do 13 de febreiro de 2026, polas que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao sistema integrado de xestión e control, faculta a persoa titular da Dirección do Fogga, no ámbito das súas competencias, para ditar as instrucións precisas para a execución destas ordes.
Por todo o exposto, resulta necesario recoñecer os incendios forestais acaecidos durante o verán de 2025 como causa de forza maior para os efectos da xestión, concesión e pagamento das axudas xestionadas pola Subdirección Xeral de Xestión da PAC do Fogga.
Primeiro. Declarar a existencia de causa de forza maior nas explotacións agrarias situadas nas zonas gravemente afectadas polos incendios forestais acaecidos durante o verán de 2025, delimitadas conforme os perímetros dos incendios en situación operativa 1 e 2 identificados pola Dirección Xeral de Defensa do Monte e recollidos no anexo desta resolución.
Esta declaración será de aplicación nas campañas 2025 e 2026.
Segundo. Recoñecer como admisibles as superficies agrarias afectadas situadas nas devanditas zonas, para os efectos da percepción das axudas directas á agricultura e á gandaría e das axudas ao desenvolvemento rural suxeitas ao sistema integrado de xestión e control.
Terceiro. Reducir, no caso da axuda asociada para as persoas gandeiras extensivas e semiextensivas de ovino e caprino de carne, o limiar mínimo de movementos de saída da explotación establecido no artigo 96.4 do Real decreto 1048/2022, do 27 de decembro, a 0,3 cordeiros ou cabritos por femia elixible, no período comprendido entre o 1 de xuño do ano anterior á solicitude e o 31 de maio do ano da solicitude.
Cuarto. Establecer que, para as alvarizas situadas nas zonas afectadas recollidas no anexo, non se aplicarán penalizacións por incumprimento do mantemento do compromiso, considerándose determinadas as colmeas solicitadas ata o máximo das comprometidas, mesmo no caso de perda das alvarizas como consecuencia dos incendios.
Quinto. Esta resolución será de aplicación ás solicitudes de axuda e de pagamento reguladas na Orde do 25 de febreiro de 2025 e na Orde do 13 de febreiro de 2026 polas que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao sistema integrado de xestión e control.
Sexto. Esta resolución entrará en vigor o día seguinte ao da súa publicación no Diario Oficial de Galicia.
Contra esta resolución, que non pon fin á vía administrativa, poderá interpoñerse recurso de alzada no prazo dun mes contado desde o día seguinte ao da súa notificación ante a Presidencia do Fondo Galego de Garantía Agraria, de conformidade cos artigos 121 e seguintes da Lei 39/2015, do 1 de outubro, do procedemento administrativo común das administracións públicas.
Santiago de Compostela, 22 de abril de 2026